ĐACI SUPERJUNACI 17. DIO

I dok su se dvojica vozača glasno smijala, Maks je rukom prolazio gusjenicama bagera. Zahvaljujući Ajni koja ga je držala za ruku, to nitko nije mogao vidjeti.

Ali su zato svi čuli glasan zveket kad se komad teške gusjenice odvalio na cestu. Isto se dogodilo i na drugom bageru.

Za to vrijeme, ravno iznad njihovih glava, letjele su patrone. Stojeći na postolju, Kai ih je izbacivao brzinom treptaja oka. Sve je trajalo manje od minute.

Kai pogleda Arju.

– Zadnja! – Arja zagrije zadnju patronu i Kai je izbaci. Svjetleći trag na plavom nebu povezivao je Arjinu ruku i nasip. Nalikovao je na malu lasersku zraku. Arja pojača snagu i toplinu zrake. Iznenada umorno uzdahne i spusti ruku. Svi su napeto iščekivali...

– Uspjeli smo! – u isti tren progovore Nikolina i Grgur. Učiteljica i djeca počnu veselo vikati i skakati. Arja veselo skoči, zatetura i padne s podesta. Sletjela je na leđa, ravno u meku zaštitu.

– Hvala, Nina. – zahvali smiješeći se.

– Nema na čemu! – odgovori joj Nina. Vjekoslav i Kai pridruže joj se skačući na noge.

Svi se okupe oko nasmiješene učiteljice. – Jako sam ponosna na sve vas. Znate li zašto smo uspjeli?

– Zato što smo talentirani, pametni, dobri, kreativni, sposobni, hrabri, lijepi... – djeca su nabrajala smijući se.

– I to, naravno. – složi se učiteljica. – Ali najviše zato što ste surađivali. Međusobno ste se nadopunjavali i pomagali si. Bez ijednoga od vas ne bismo uspjeli. Samo svi zajedno možemo spasiti svijet!

Učenici se okupe oko učiteljice i svi se zagrle. Razdvoji ih glasan tresak. Klupe su tresnule na tlo.

Ivor pogleda na sat. – Pale su točno u minutu! – zadovoljno se nasmiješi.

– Stvarno smo super!

ODGOVORI NA PITANJA U PISANKU.

1. Smisli i opiši kada bi sve mogla/mogao upotrijebiti svoju supermoć u svakodnevnom životu.
2. Koju bi supermoć dala/dao članovima svoje obitelji?
3. Objasni zašto su učenici uspjeli spasiti svijet.